Ужо сёння пры грашовай падтрымцы Еўрасаюза рэвіталізацыя пашырылася з адзінкавых аб’ектаў на цэлыя кварталы. У новым цэнтры ўзводзіцца “Брама места” — бізнес-цэнтр з прыцэлам на буйныя кампаніі, што прывядуць за сабой у Лодзь новыя інвестыцыі. Стварэнне годнай інфраструктуры прывабіла ў горад, які знаходзіцца ўсяго ў гадзіне язды ад Варшавы, сур’ёзных гульцоў. У Лодзі пачалі адкрывацца філіялы вялікіх кампаній, і гэта змяніла характар міграцыйных працэсаў: 20 гадоў таму мясцовыя жыхары за лепшай доляй цягнуліся ў сталіцу, сёння ж многія офісныя работнікі прыязджаюць з Варшавы ў цэнтр суседняга ваяводства. Вось яшчэ адзін просты сакрэт, як выратаваць малыя беларускія гарады ад відавочнай залежнасці ад Мінска.